

**Beretning. Generalforsamling i kreds 4**

**på ”Folkehjem” i Aabenraa d. 8. april 2025**

**Så er vi her igen. Vi skal have ritualer i livet. Vi skal ikke altid lade os smitte af fart over feltet - beretningen er også et ritual - og det er for os vigtigt i forhold til sammenhængskraften i kredsen og i foreningen.**

**Arbejdet i kredsen. Ja, hvad er det vi laver?** Det er et alsidigt job. Der er meget at forholde sig til på det fagpolitiske plan, og det er meget vigtigt. Og samtidig arrangerer vi kurser, møder og skolebesøg for medlemmer og tillidsvalgte i kredsen. Vi skal have fingeren på pulsen i forhold til, hvad medlemmerne ønsker og forsøge at **være talerør for jer lærere på de frie skoler** i Syddanmark. Kredsbestyrelsen bringer holdninger og synspunkter via mig ind i Frie Skolers Lærerforenings hovedbestyrelse.

**Medlemmerne er foreningen**. Vores arrangementer er godt besøgt, når vi tillader os at sammenligne med andre. Det har I helt naturligt en stor del af skylden for. I bakker rigtig flot op, og tak for det.

Totalt er der nu over 11.475 medlemmer i Frie Skolers Lærerforening (en stigning på 25% hen over 9 år). Her i kreds 4 er vi gået fra 1306 medlemmer i marts 2024 til nu **1340 medlemmer** pr. 1. marts 2025, til trods for at en del er gået på pension eller har fået arbejde uden for vores område. Men altså her i kredsen **en medlemsstigning på 2,6 %** på det seneste år.

Vi kan ikke sige det for tit: Der er kort vej til indflydelse i Frie Skolers Lærerforening. Vi er stadigvæk en mindre fagforening, hvor man nemt kan få kontakt til fx formandskabet i ”den store forening”, hvis man har behov. Og det er noget, vi sætter stor pris på, og noget vi ser som en klar styrke i Frie Skolers Lærerforening og kredsen.

**Kreds 4.** Vi har 92 tillidsrepræsentanter i kredsen ud af 103 mulige skoler. (Godt en tredjedel af skolerne er efterskoler og resten er grundskoler.) Herudover er der 10 højskoler og 2 ”Frie Fagskoler og Efterskoler”. Vi er stadigvæk på vej med at få tillidsrepræsentanter på de sidste skoler, men på nogle enkelte skoler er det virkelig op ad bakke.

Igen i år har vi fået nyvalgte tillidsrepræsentanter. Det er heldigvis KUN blevet til **12 nye, hvor vi sidste skoleår var oppe på hele 22 nye tillidsrepræsentanter**. Og det kan generelt mærkes i hele foreningen, at vi er gået fra at have fire store hold på uddannelse til nu tre. **Er der en tendens? - at de tillidsvalgte** **holder lidt længere** - det håber vi, også her i kredsen.

**10.klasse.** Hele debatten har påvirket år 2024. Der har nærmest ikke været et møde, uden vi har talt om 10.klasse, og der er fra foreningens side blevet lagt en masse seje kræfter i det. Udfaldet blev bestemt ikke som vi ønskede, og vi har stadigvæk grund til at være **vældig bekymrede** over hvad det fremover får af betydning for vores unge mennesker og for sektoren og lærerne som sådan. **MEN tilstrømningen til 10. klasse er stadigvæk stor** her i 2025: Lige over 30.000 elever i 9. klasse har søgt videre i 10. klasse - og 80 % af dem på en af de frie grundskoler eller efterskoler. Og hvordan bliver det 10. skoleår som trods alt blev fredet på efterskolerne og de internationale skoler? Det er stadigvæk usikkert, og der er bekymringer om opbakningen til det i årene fremover. Der er en række uafklarede ting, som vi vil følge tæt.

**Arbejdstidsaftale A21.** Skoleåret 2024-2025 blev år tre i forhold til en overenskomstmæssig aftale omkring arbejdstiden for lærere på det frie skoleområde. I kredsbestyrelsen kan vi konstatere, at man på mange skoler igen er nået et godt stykke med samarbejdssporet og skolerne er heldigvis forpligtede på en række forhold. Der er også andre udfordringer fx etablering af Samarbejdsudvalg. Vores seneste træf for tillidsvalgte har tydelig vist, at alle skoler ikke har et **samarbejdsudvalg eller samarbejdslignende udvalg**, som der er krav om på vores område.

Der er ingen tvivl om, at tillidsrepræsentanterne har fået større indflydelse og en bedre platform på den enkelte skole i kraft af arbejdstidsaftalen. Tillidsrepræsentanterne siger til os, at kun 2 % slet ikke får en opgaveoversigt, men desværre også, at stadigvæk **mangler en del skoler en individuel** **dialog om opgaveoversigten**. Og opgaveoversigterne er mangelfulde flere steder. Så der er nok af udfordringer at kæmpe videre med.

Vi har i foreningen i løbet af dette skoleår lavet forskellige tiltag for at klæde tillidsrepræsentanterne på til at fortsætte det konstruktive samarbejde om arbejdstidsaftalen med skolens ledelse. A 21 burde nu være en naturlig del af hverdagen, men selvfølgelig er der stor forskel på, hvordan den påvirker dagligdagen ude på jeres skoler. Men forhåbentlig er der blevet en opmærksomhed på **udlevering af opgaveoversigter i god tid og med individuelle samtaler**! Det skal I ikke give køb på - det er et værn om jeres arbejdsliv.

**Tillidsrepræsentanterne og arbejdsmiljørepræsentanterne.** I forhold til **organisering**, så er tillidsrepræsentanterne stadigvæk den vigtigste og centrale person til hvervning af nye medlemmer til foreningen. Stor ros til jer for jeres **engagerende indsats** - vi kan se, at det gør en tydelig forskel.

Vi afholder en række møder for de tillidsvalgte i kredsen, da I er og bliver det vigtigste bindeled mellem foreningen og medlemmerne på skolerne. Derfor skal I være opdateret på alt det nye, så I kan bringe informationer videre ud til medlemmerne på skolerne, og så I kan blive klædt ordentlig på til de udfordringer, I står med.

I dette skoleår har det ene TR-efteruddannelsesmodul været i Vejen Idrætscenter med vores dygtige konsulenter, og det andet har været på vores Træf på Hornstrup Kursuscenter om Forhandling. Der er stadigvæk stor, stor opbakning fra de tillidsvalgte på vores møder - et Træf i februar på Hornstrup Kursus Center med 71 tilmeldte. Der er en vældig god stemning på vores kurser. Tak for det. **(Næste skoleår er der Træf på Hornstrup mandag den 23. - tirsdag den 24. februar 2026)**

AMR og TR får også hvert år nogle fælles input, og i år var overskriften ”Samarbejdsudvalg” – der endnu ikke er etableret alle steder. Det fælles indspark - der desværre ikke sad lige i skabet - giver en fælles viden, som tages med hjem på skolen.

Herudover har vi afholdt **skoleformsopdelte netværk i vores faste grupper**, hvor vi deler vores erfaringer med hinanden. Netværksmøderne for tillidsrepræsentanter, og træffet i februar ser vi altid meget frem til i kredsbestyrelsen. For netværksmøderne er ikke tænkt som et sted, hvor man bare beklager sig over tingenes tilstand på skolen, men derimod et sted, hvor man kan **sparre med andre**, der kan stå i lignende situationer. Fremfor at skulle starte fra bunden med fx lokalaftaler, lønaftaler eller personalepolitikker kan man hente inspiration, vejledning og sparring hos de øvrige i netværket. Men det er et forum, hvor man også kan få luftet ud og delt de udfordringer, man står med på den enkelte skole. Og i kredsbestyrelsen kontaktes vi af mange tillidsrepræsentanter i løbet af året. Det bliver til mange svære og fortrolige samtaler.

**For få arbejdsmiljørepræsentanter.** Lige så stor succes vi har med at få valgt tillidsrepræsentanter på skolerne, lige så meget halter vi stadigvæk bagefter i forhold til at få valgt arbejdsmiljørepræsentanter. Her i kredsen har kun **43 % af skolerne valgt en repræsentant blandt medlemmerne** til at varetage arbejdsmiljøhvervet. Vi arbejder på at få valgt repræsentanter på alle skolerne, som kan være medlemmernes talerør på skolen og i foreningen. **Har I** **som medlemmer også en opgave her? - JA**. Og er der arbejdsmiljørepræsentanter, som glemmer at blive registreret? - JA. Seneste undersøgelse viser, at 60 % af arbejdsmiljørepræsentanterne **ikke** har gennemført efteruddannelse efter de er blevet valgt, og det er for mange.

**Skolebesøg og TR.** Vi har I kredsen igen været på mange skolebesøg for at fortælle om og drøfte især emner om arbejdstid med medlemmerne – men der kan stadig skabes ledige dage i vores kalender. Så giv endelig lyd fra jer. **”Hvornår skal vi komme på besøg hos dig?”**

Lige nu er de 12 nye tillidsrepræsentanter, her fra kreds 4, i fuld gang med grunduddannelsen. Og de er arbejdsomme og videbegærlige, jeg har læst deres handleplaner og de er ambitiøse – det er en stor, stor fornøjelse at følge deres udvikling her hen over deres første år som TR og skabe gode relationer med dem. Men andre **tolv skoler er stadig uden tillidsrepræsentant**. Tolv er tolv for mange, og undskyldningen skal ikke være, at de fleste er mindre skoler, med få ansatte lærere. Her er der mere arbejde at gøre for kredsbestyrelsen.

**TR skal have tid til det fornødne arbejde.** For at kunne deltage i netværksmøder, faglig opdatering i kredsen og møder med ledelse og medlemmer kræves der tid til arbejdet. Så derfor er det som altid meget vigtigt, at tillidsrepræsentanten får den fornødne tid til at varetage hvervet som medlemmernes repræsentant, ledelsens samarbejdspartner og foreningens bindeled til medlemmerne på kredsens skoler. I TR-cirkulæret står der, at tillidsrepræsentanten skal have den fornødne tid til arbejdet. Til tider er der skoler, der glemmer den del af cirkulæret. NU er det jo blevet **en direkte del af overenskomsten**. Det står direkte i den nye overenskomst, at ledelsen hvert år skal drøfte med tillidsrepræsentanten, om vedkommende får tid nok til arbejdet som tillidsvalgt. Og det vil vi benytte enhver lejlighed til at understrege. Tid, så tillidsrepræsentantopgaven kan løses forsvarligt.

|  |
| --- |
|  |

**Forebyggelse af arbejdsrelateret stress.** På rigtig mange skoler er der desværre stressramte kollegaer. Det giver udfordringer og medfører, at det enkelte lærerværelse ofte må stå mere sammen i bussen for at klare udfordringerne. Det er som hovedregel ikke den enkelte, men hele situationen, det er galt med. Og forskellige livsfaser giver forskellige udfordringer, som vi bliver nødt til at være bevidste om i en sammenkædning med lærerarbejdets udfordringer. Meget handler om hvordan der kan prioriteres anderledes, og hvordan dækker vi fx en akut underbemanding på skolen? Der er igen i år en stor søgning på **kurser om det psykiske arbejdsmiljø**, som er lavet i samarbejde mellem skoleforeningerne og Frie Skolers Lærerforening. Generelt er kurser for hele sikkerhedsgruppen, ledelse, AMR og TR arrangeret af skoleforeningerne sammen med Frie Skolers Lærerforening vældig populære også i vores kreds og godt besøgte og bliver i flere omgange dubleret. I går bød jeg velkommen på et af de kurser, ”Systematiske løsninger til bedre trivsel”, og vi var over 80 deltagere fra 29 forskellige skoler til stede. En dublering har endda gjort, at vi har flere, tillidsvalgte i kredsen, der har været afsted til det i dag. Det er selvfølgelig uheldigt.

Forudsigelighed er en stor styrke for arbejdsmiljøet på skolen. Og skabes der mere rolige og gennemskuelige arbejdsforhold, stiger medarbejdertrivslen. Vi skal til stadighed bruge mere og mere tid på det psykiske arbejdsmiljø, og hvert år kommer vi desværre ud på skoler i kredsen, hvor medarbejderne slår sig på det.

**Medlemsmødet ved Gram Slot. ”**Det var igen en mørk og kold aften”. Det er efterhånden en fast tradition. I indeværende skoleår blev det den 18. november. Igen et megastort medlemsmøde ved Gram Slot - denne gang om OMSORGSTRÆTHED, der talte lige ind i mange af de udfordringer vi sidder med ude på skolerne. Vi havde igen over 140 til medlemsmødet - Over 10 % af alle medlemmer i kredsen - Tilstrømningen viser, at det ikke kun er større mediekanoner som Imran Rashid, der kan trække medlemmer til møderne. Men tak for den store opbakning og gode efterfølgende samtaler om det. **(Næste skoleår er der medlemsmøde den 28. oktober 2025 fra kl. 17 ved Gram Slot.)**

**Højskolerne.** Højskolelærerne arbejder stadigvæk uden en overenskomst, de er de eneste på statens område, der ikke har en overenskomst, men flere og flere højskolelærere melder sig ind i Frie Skolers Lærerforening. Men der er generelt en **kæmpe udskiftning af lærere på højskoleområdet**, så der er et stykke vej til målet endnu. Og imens er det arbejdsmiljøet, hviletidsbestemmelserne og de grundlæggende rettigheder, der arbejdes med for højskolelærerne. I kredsen har vi som sagt 10 højskoler. Stadigvæk er det primært sekretariatet i Århus, der servicerer højskolelærerne, og det bliver primært til landsdækkende arrangementer, så det er vi meget trygge ved i kredsbestyrelsen.

**Rekruttering og fastholdelse af medlemmer.** Hvorfor er det overhovedet vigtigt fortsat at have fokus på at **organisere** kollegerne i Frie Skolers Lærerforening? Hvorfor kan man ikke bare køre på frihjul, når tillidsrepræsentanten jo alligevel skal forhandle lokalløn og arbejdstid for såvel medlemmer som ikke-medlemmer? I kender godt svarene, som ikke-medlemmerne skal have. Det kan være et langt, sejt træk at skulle organisere de sidste kolleger. Ikke kun at få nye kolleger indmeldt, men også at **engagere** de eksisterende medlemmer til at deltage aktivt i FSL-klubmøder og fagpolitik.

I en tid, hvor antallet af medlemmer i de store fagforeninger er faldende, er det dejligt, at **Frie Skolers Lærerforening hverver nye medlemmer, så medlemstallet stadigvæk - men dog mere forsigtigt - er stigende.** Vi skal fortsat sørge for, at nye kolleger bliver budt velkommen på skolen og inviteret ind i det fagpolitiske fællesskab i Frie Skolers Lærerforening. Det er en opgave for såvel tillidsvalgte som almindelige medlemmerne på skolen at gøre nye kolleger opmærksomme på foreningens fortræffeligheder. En stor tak til alle for at hjælpe til med dette kæmpe arbejde ude på den enkelte skole. Et enkelt konkret tiltag for at forsøge at fastholde medlemskontingentet, er fortsat at I får jeres **nye kollegaer** til at melde sig ind.

**Læreruddannelsen**. Vi har for nylig igen været på læreruddannelsen både i Haderslev og Esbjerg og fortælle om fagforeningen i et fint samarbejde med a-kassen og den lokale afdeling af Danmarks Lærerforening. De studerende har masser af spørgsmål om netop de frie skoler, og **de glæder sig til at komme ud** **til os**. Tag godt imod dem – de brænder for at få en hverdag på en fri skole. Og husk at fortælle om Frie Skolers Lærerforening og medlemskabet. Og glem ikke, at hvis I får praktikanter, kan de have STOR glæde af at blive introduceret for den lokale tillidsrepræsentant og Frie Skolers Lærerforening i særdeleshed.

**Det kommende Repræsentantskabsmøde den 6. – 7. november 2025.** Lige som sidste gang er planen, at I bliver inviteret til etformøde til repræsentantskabsmødet i oktober. Her skal vi bl.a. debattere den skriftlige beretning med jer. Repræsentantskabet er jo den øverste myndighed i foreningen, der samles hvert andet år. Her bliver der taget vigtige og store beslutninger om foreningen og hele arrangementet er på vej i støbeskeen. **Der er også plads til andre end tillidsrepræsentanterne på repræsentantskabsmødet,** det kunne være flere af jer, som er arbejdsmiljørepræsentanter, så gør endelig reklame for kredspladserne inden sommerferien, så vi kan komme rigtig mange afsted og flere skoler med to deltagere.

**LØN.** For mange af os er det at arbejde på en fri skole meget mere end bare et arbejde. Det er en sammensmeltning af en masse værdier. Men værdier og begejstring kan ikke betale huslejen, og det giver os heller ikke nok til pensionsindbetalingen. Jeg er glad for, at det med den nye overenskomst er lykkedes foreningen at hæve lønnen centralt, og det kommer vi især til at mærke på lønsedlen efter 1. april. Betyder det så, at vi har en **fair lærerløn alle steder** på alle skoler? Nej, mange skoler i kredsen er godt på vej, men der skal stadigvæk kæmpes for de skoler, der mangler en bedre lokalløn**.** Samtidig er derheldigvis mange gode historier rundt i kredsen, men også steder hvor det giver noget muren og alt for lidt resultat.

**Afslutning.** I Frie skolers Lærerforening er der et stærkt sekretariat, og som kredsformand føler jeg mig stadigvæk tryg ved at være valgt ind i et maskinrum med en hovedbestyrelse med højt til loftet og kort vej til toppen, og hvor det lykkes at komme langt med opgaverne. Jeg sagde det samme sidste år, og forrige år, men jeg mener det stadigvæk og bliver bekræftet i det hver uge.

En særlig tak til de skoler, der har lagt lokaler til vores arrangementer i kredsen, det er ikke bare lige…. Det betyder mange praktiske udfordringer. Tak til **kredsrevisorerne** - Hanne og Gitte - der igen, igen i år har gennemgået regnskabet og uden specielle bemærkninger. **Mere om det senere**. Vi bruger mange penge på at afholde møder og kurser i kreds 4 og kredsene har i gennemsnit lavet et **underskud** på 40.000 kr. hver i 2024.

**Lene Mikkelsen** fra Fredericia Realskole gik på pension fra 1. januar 2025 og er derfor ikke længere i kredsbestyrelsen. Lene har været med i kredsbestyrelsesarbejdet i mange, mange år, og det er derfor lidt af vores historie vi har mistet. Lene har ydet en kæmpe indsats i bestyrelsesarbejdet og foreningen, og hun vil især blive husket for de senere års understregning af, at arbejdsmiljøområdet til stadighed er et vigtigt område i foreningen. Lene har fået blomster og gave på det sidste kredsbestyrelsesmøde i 2024.

Ellers en **stor tak til** **alle** vores tillidsrepræsentanter og arbejdsmiljørepræsentanter. Vi opbygger fortsat gode relationer til jer, som kun bliver stærkere med tiden.

Tak til kredsbestyrelsesmedlemmernes skoler/arbejdspladsers fleksibilitet, når vi til stadighed skal have fri til diverse skolebesøg og møder.

En kæmpe, kæmpe tak til den øvrige kredsbestyrelse for jeres solide indsats og tålmodighed, når jeg kontakter jer på mærkelige tidspunkter på grund af omskiftelige og skæve og skøre arbejdstider. Tak for jeres grundighed og måde at være på, og at vi i fællesskabet får en masse fra hånden og gode samtaler.

Vi er allerede langt med planlægningen af det kommende skoleårs mødekalender. Vi har altid ambitioner om at fastholde et solidt aktivitetsniveau. Jeg har lækket nogle datoer undervejs i beretningen. En måde at tilkendegive, om vi skal gøre noget **anderledes**, er naturligvis at skrive eller ringe til os. Eller måske endda invitere os på besøg til en snak. Vi kommer rigtig gerne ud til jer – og vi har kage og kuglepenne med som altid. I vores nutid skriger alle efter fællesskaber. Og fællesskabet er vigtigt i vores fagprofessionelle forening. Fællesskab: ”Det er noget vi giver til hinanden”.